**020 21 STRUČNA SLUŽBA SAVJETA ZA NACIONALNE MANJINE**

**OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA ZA 2024. GODINU**

**PRIHODI I PRIMICI**

Stručna služba Savjeta za nacionalne manjine je u 2024. godini ostvarila prihode u okviru skupine prihoda 67 Prihodi iz proračuna te izvora financiranja 11 Opći prihodi i primici 10.592.912,48 eura.

**RASHODI I IZDACI**

Ukupno osigurani rashodi odnose se na osiguravanje sredstava iz Državnog proračuna Republike Hrvatske za potpore udrugama i ustanovama nacionalnih manjina za ostvarivanje programa kulturne autonomije nacionalnih manjina te na administraciju i upravljanje Stručnom službom Savjeta.

Ukupni rashodi u 2024. godini izvršeni su u iznosu 10.592.915,56 eura, što je 99,45% ukupno planiranih financijskih sredstava za 2024. godinu. U odnosu na isto razdoblje prethodne godine ukupni rashodi su veći za 24,98%.

**Rashodi poslovanja**

Rashodi poslovanja u 2024. godini izvršeni su u iznosu 10.581.235,80 eura, što je 99,47% planiranih financijskih sredstava za 2024. godinu u okviru rashoda poslovanja. U odnosu na isto razdoblje prethodne godine rashodi poslovanja su veći za 24,89%.

***Rashodi za zaposlene***

Rashodi za zaposlene u 2024. godini izvršeni su u iznosu 258.244,79 eura što je 95,54% planiranih financijskih sredstava za zaposlene. U odnosu na isto razdoblje prethodne godine rashodi za zaposlene su povećani za 30,04%. Navedeno povećanje je rezultat povećanja osnovice sukladno Dodatku III. Kolektivnog ugovora za državne službenike i namještenike („Narodne novine“, broj 128/2023), prestanka radnog odnosa državnog dužnosnika sredinom travnja 2023. godine uslijed odlaska u mirovinu, povećanja koeficijenata državnim službenicima sukladno Zakonu o plaćama u državnoj službi i javnim službama („Narodne novine“, broj 155/2023) i Uredbi o nazivima radnih mjesta, uvjetima za raspored i koeficijentima za obračun plaće u državnoj službi (“Narodne novine”, broj 22/2024), donošenja Odluke o visini osnovice za obračun plaće državnih dužnosnika („Narodne novine“, broj 88/2024), isplate godišnje nagrade za uskršnje blagdane sukladno Dodatku III. Kolektivnog ugovora za državne službenike i namještenike (“Narodne novine“, broj 128/2023) te većeg broja jubilarnih nagrada.

***Materijalni rashodi***

Materijalni rashodi u 2024. godini izvršeni su u iznosu 89.438,13 eura što je 78,39% planiranih financijskih sredstava za 2024. godinu u okviru materijalnih rashoda. U odnosu na isto razdoblje prethodne godine materijalni rashodi su uvećani za 5,73%. U 2024. godini sredstva su izvršena za: službena putovanja, prijevoz na posao i s posla, uredske potrepštine, sitni inventar, telekomunikacijske, intelektualne i tiskarske usluge, tiskovine i oglas, usluge najma prostora i opreme za održavanje seminara za udruge nacionalnih manjina, sistematske preglede, FINA usluge, reprezentaciju, održavanje aplikativnih rješenja, licence, putne troškove i naknade članova Savjeta za nacionalne manjine.

***Pomoći dane u inozemstvo i unutar općeg proračuna***

Pomoći dane u inozemstvo i unutar općeg proračuna u 2024. godini izvršene su u iznosu 347.072,00 eura što je 100% planiranih financijskih sredstava za 2024. godinu u okviru ove skupine rashoda. U odnosu na isto razdoblje prošle godine pomoći dane u inozemstvo i unutar općeg proračuna su veće za 30,75%. Sredstva su izvršena za manifestacije Večeri nacionalnih manjina 2024. Bjelovar i Lipovljanski susreti, sufinanciranje izgradnje građevine javne i društvene namjene Romskog multikulturalnog centra Sitnice, sufinanciranje nastavka izgradnje Doma kulture Parag te doznaku sredstava za HNK „Ivan pl. Zajec“ sukladno Odluci o rasporedu sredstava koja se u Državnom proračunu Republike Hrvatske osiguravaju za potrebe nacionalnih manjina u 2024. godini.

***Ostali rashodi***

Ostali rashodi u 2024. godini izvršeni su u iznosu 9.886.480,88 eura što je 99,80% planiranih financijskih sredstava za 2024. godinu u okviru ostalih rashoda. U odnosu na isto razdoblje prethodne godine ostali rashodi su veći za 24,76% zbog povećanja kvartalnih doznaka korisnicima tekućih donacija u okviru programa ostvarivanja kulturne autonomije nacionalnih manjina sukladno osiguranim sredstvima i Odluci o rasporedu sredstava koja se u Državnom proračunu Republike Hrvatske osiguravaju za potrebe nacionalnih manjina u 2024. godini te povećanja isplate donacije Demokratskoj zajednici Mađara Hrvatske u okviru aktivnosti Normativno financiranje uredništva na mađarskom jeziku.

**Rashodi za nabavu nefinancijske imovine**

Rashodi za nabavu nefinancijske imovine u 2024. godini izvršeni su u iznosu 11.679,76 eura, što je 83,95% planiranih financijskih sredstava za 2024. godinu u okviru navedenih rashoda. U odnosu na isto razdoblje prošle godine navedeni rashodi su veći za 341,58%. Sredstva su izvršena za nabavu uredskog namještaja i računalne opreme te nadogradnju postojećeg aplikativnog rješenja.

***Obrazloženje prijenosa sredstava iz prethodne godine i prijenosa sredstava u sljedeću godinu***

U okviru izvora financiranja 31 Vlastiti prihodi Stručna služba Savjeta za nacionalne manjine prenijela je iz 2023. godine sredstva u iznosu 3,20 eura koja se odnose na prihod od uredskog materijala (fotokopirnog papira) sukladno Zakonu o pravu na pristup informacijama. Tijekom 2024. godine od iznosa prenesenog prihoda po istoj osnovi utrošeno je 3,08 eura uslijed čega se u 2025. godinu prenosi razlika sredstava u iznosu 0,12 eura.